সিডনিতে না খেলার আসল কারণ খোলসা করলেন রোহিত

ওয়েবডেস্ক: সিডনি টেস্টে (Sydney Test) খেলেননি অধিনায়ক রোহিত শর্মা (Rohit Sharma)। চোট-আঘাত নেই অথচ দলের অধিনায়ক বসছেন এমন দৃষ্টান্ত বেনজির। বলা বাহুল্য এ নিয়ে উত্তাল হয়ে ওঠে ক্রিকেট মহল। জল্পনাও ছড়ায় নানাবিধ। কেউ বলেছেন, রোহিতকে বসানো হয়েছে, কেউ বলছেন রোহিতের সম্মতিতেই শুভমান গিলকে (Shubman Gill) নেওয়া হয়েছে, বিশ্রামের তত্ত্বও দেওয়া হয়েছে। কিন্তু এই তিন তত্ত্বই খারিজ করলেন স্বয়ং রোহিত।

হিটম্যান বলেন, “আমি সরে দাঁড়িয়েছি, এটাই বলার। আরও ৫০ রকম কথা হবে এ নিয়ে। কোচ এবং নির্বাচকদের সঙ্গে আমার যে কথা হয়েছে তা খুব সহজ— আমার ব্যাটে রান আসছে না, আমি ফর্মে ছিলাম না আর এই ম্যাচ জিততেই হত। আমার মনে হয়েছিল, এই সিদ্ধান্ত আমার কোচ ও নির্বাচকদের জানানো প্রয়োজন। তাঁরা বলেন যে আমার খেলা আমি সবথেকে ভালো বুঝব।”

আরও পড়ুন: পন্থের পন্থায় চাপে অজিরা, সিডনিতে এগিয়ে ভারত

তাহলে কি লাল বলের ফর্ম্যাটকে বিদায় জানাবেন রোহিত? এ নিয়ে স্পষ্ট করে তিনি বলেন, “এই সিদ্ধান্ত অবসরের সিদ্ধান্ত নয়, না আমি খেলা থেকে সরে যাচ্ছি। আমি এ ম্যাচ থেকে সরে গিয়েছি কারণ আমার ব্যাট ক্লিক করছে না। এর মানে এই নয় যে দুই কি পাঁচ মাস পরে রান আসবে না। তবে আমাকে বাস্তববাদী হতে হবে। ল্যাপটপ কিংবা পেন দিয়ে কে কী লিখল তাতে কিছু যায় আসে না। তারা ঠিক করবে না আমি কবে অবসর নেব, কবে খেলব না। আমি একজন সফল মানুষ, দুই সন্তানের পিতা, আমি জানি জীবনে আমার কী প্রয়োজন।”